सोशल मीडिया एक तरह से दुनिया के विभिन्न कोनों में बैठे उन लोगों से संवाद है जिनके पास इंटरनेट की सुविधा है।सोशल मीडिया पारस्परिक संबंध के लिए इंटरनेट या अन्य माध्यमों द्वारा निर्मित आभासी समूहों को संदर्भित करता है।दुनिया में दो तरह की सभ्यताओं का दौर शुरू हो चुका है, आभासी और वास्तविक सभ्यता । आने वाले समय में जल्द ही दुनिया की आबादी की तीन चौथाई से अधिक आबादी इन्टरनेट पर होगी। आज हम सेल्फी सहित तमाम घटनाओं की तस्वीरें,लाखों लोगों तक अपनी बात महज एक क्लिक की सहायता से पहुंचा सकते है।आज हम स्वयं के एवम आसपास के बारे में मान्यताओं, सोच, आकांक्षाओं, चयन और व्यवहार और वस्तुतः उनकी जीवन शैली के संबंध में महत्वपूर्ण सूचनाएं विश्व के साथ साँझा सोशल मीडिया के द्वारा ही करते हैं। सोशल नेटवर्किंग या सामाजिक संबंधों के ताने-बाने को रचने में कंप्यूटर की भूमिका आज भी किस हद तक है, इसे इस बात से जाना जा सकता है कि आप घर बैठे दुनिया भर के अनजान और अपरिचित लोगों से संबंध बना रहे हैं। आज फेसबुक एवम अन्य सोशल नेटवर्किंग के जरिये से अपने स्कूल और कॉलेज के उन पुराने दोस्तों को भी अचानक खोज निकाल रहे हैं, जो हमारे साथ साथ पढ़े, बड़े हुए और फिर धीरे-धीरे दुनिया की भीड़ में कहीं खो गए।एक स्टडी के अनुसार 2014 में भारत के लोकसभा चुनाव में लगभग 150 सीटों पर सोशल मीडिया ने जीत में अपनी भूमिका निभाई थी, वहीं दिल्ली राज्य के बहुचर्चित चुनाव में अरविन्द केजरीवाल द्वारा नवगठित पार्टी ने अपना 80 फीसदी कैम्पेन सोशल मीडिया के माध्यम से ही किया, और परिणाम पूरी दुनिया ने देखा।